Међународни фиксни календар - ćirilicom
**Međunarodni fiksni kalendar** (ili stalni kalendar) ili **Internacionalni fiksni kalendar** (takođe poznat i kao **Međunarodni večni kalendar**, ***Cotsworth*-ov plan**, ***Eastman*-ov plan**, **Kalendar od 13 meseci** ili **Kalendar jednakih meseci**) je predlog reforme kalendara koji predviđa godinu od 13 meseci od po 28 dana, sa jednim danom na kraju svake godine koji ne pripada nijednom mesecu ni sedmici.

Pravila
-------

Kalendarska godina ima 13 meseci sa po 28 dana plus dodatni dan na kraju godine koji ne pripada nijednom mesecu. Svaka godina koincidira sa odgovarajućom gregorijanskom godinom.

Meseci su imenovani isto kao i oni u gregorijanskom kalendaru, s tim što je još jedan mesec, nazvan *Sol*, umetnut između juna/lipnja i jula/srpnja. 

U prestupnoj godini se umeće prestupni dan, koji takođe ne pripada nijednom mesecu i to posle juna/lipnja i pre novog meseca sola. Proste godine imaju 365 dana a prestupne 366. 

Prvi dan svake godine, 1. januar/siječanj, se smatra nedeljom a svaki sledeći dan, koji pripada nekom mesecu, se smatra delom konvencionalne 7-dnevne nedelje/tjedna sa poznatim redosledom dana.

Za dane koji ne pripadaju nijednom mesecu se smatra da nisu ni u sedmici i uvek su postavljeni između dana koji se smatra subotom (poslednji dan sedmice) i nedelje (prvi dan). 

Pošto se svaki mesec sastoji od tačno četiri sedmice, prvi dan svakog meseca i svaki sedmi dan posle toga do kraja meseca se smatra nedeljom, drugi i svaki sedmi posle toga ponedeljkom itd. Tako svaki mesec počinje nedeljom i završava subotom.

Zbog toga svi meseci izgledaju ovako:

| ned | pon | uto | srd | čet | pet | sub |
| --- | --- | --- | --- | --- | --- | --- |
| 1 | 2 | 3 | 4 | 5 | 6 | 7 |
| 8 | 9 | 10 | 11 | 12 | 13 | 14 |
| 15 | 16 | 17 | 18 | 19 | 20 | 21 |
| 22 | 23 | 24 | 25 | 26 | 27 | 28 |

Periodi 13 meseci i dodatni dani padaju u sledeće gregorijanske datume:

| Mesec | Početak | Završetak |
| --- | --- | --- |
| januar | 1. januar/siječnja | 28. januar/siječnja |
| februar | 29. januar/siječnja | 25. februar/veljače |
| mart | 26. februar/veljače | 25. mart/ožujka\* |
| april | 26. mart/ožujka\* | 22. april/travnja\* |
| maj | 23. april/travnja\* | 20. maj/svibnja\* |
| jun | 21. maj/svibnja\* | 17. jun/lipnja\* |
| Prestupni dan | 17. jun/lipnja |
| sol | 18. jun/lipnja | 15. jul/srpnja |
| jul | 16. jul/srpnja | 12. avgust/kolovoza |
| august | 13. avgust/kolovoza | 9. septembar/rujna |
| septembar | 10. septembar/rujna | 7. oktobar/listopada |
| oktobar | 8. oktobar/listopada | 4. novembar/studenog |
| novembar | 5. novembar/studenog | 2. decembar/prosinca |
| decembar | 3. decembar/prosinca | 30. decembar/prosinca |
| Dan godine | 31. decembar/prosinca |

\*Ovi datumi su za dan raniji u prestupnoj godini

Istorijat
---------

Međunarodni večni kalendar je zasnovan na pozitivističkom kalendaru kojeg je 1849. objavio francuski filozof Auguste Comte. Kont je svoj kalendar napravio po ugledu na polinezijske kalendare. Glavna razlika između tzv. međunarodnog i pozitivističkog kalendara je u tome što je Kont imenovao i mesece i dane i to po slavnim ličnostima iz istorije. Osim toga pozitivističke sedmice počinju ponedeljkom umesto nedeljom. Dok pozitivistički i Sol kalendar stavljaju prestupni dan na kraj prestupne godine, međunarodni fiksni kalendar i svjetski kalendar ga stavljanju posle juna. 

Savez Međunarodnog fiksnog kalendara (*International Fixed Calendar League*), sa kancelarijama u Londonu i Ročesteru, Nju Jork, je prestao sa aktivnostima tokom 1930-ih. U skorijim godinama bilo je pokušaja da se plan oživi.

Nedostaci
---------

Za sujeverne bi noćna mora bilo to što je svaki 13. u mesecu petak 13. i tako 13 puta u godini.

Trinaest nije paran broj, dapače, to je prost broj, tako da bi sve aktivnosti koje se obavljaju na kvartalnoj osnovi bile razglobljene u odnosu na mesece.

U judaizmu, hrišćanstvu i islamu svaki dan je deo sedmičnog ciklusa, koji ima verski značaj. Postojanje dana koji je "bezimen" u tom smislu (Dan godine i Prestupni dan) dovelo bi do razilaska kalendarskog i tradicionalnog dana u sedmici. To pretpostavlja postojanje globalnog sekularnog (ako ne i agnostičkog ili ateističkog) društva u kome bi se ovaj kalendar mogao uvesti, što je teško zamislivo. Zato su predloženi i kalendari sa prestupnom sedmicom.

Eksterni linkovi
----------------

* Politika, 15. avgust 1928 Arhivirano 2011-11-21 na Wayback Machine-u, str. 8 - "Godina od trinaest meseci".

(na engleskom)

* Članak o Savezu međunarodnog fiksnog kalendara: (the International Fixed Calendar League) na *the International Institute of Social History Archives*.
* Cotsworth Calendar of George Eastman[*mrtav link*].